Ragnar Hovland: «Frå Ragnar til alle. E-post i utval»
E-post 142 s. Kr. 199,- Samlaget Da forfatteren var ansatt som hovedkonsulent i Samlaget to dager i uken, brukte han gjerne til alle-knappen på e-posten sin. Det resulterte i «mange års bombardement med kortare og lengre e-poster» til kollegaene hans. Og de begynte å samle på dem. For dem var det en markant forskjell i innboksen mellom de dagene Hovland var på kontoret og ikke. Nå er et utvalg e-post samlet mellom to permer. Kan det blir noe verdt å lese av slikt? Svaret er uten tvil: Ja. Du kan kalle det e-poster, men dette er like mye en haug med opplysninger du ikke visste du trengte, livsfilosoferinger og forbrukertester. I ekte Hovlandsk ånd. Mye oppriktig undring og vittig stadfesting av fakta. Hva vet du for eksempel om pungdjevler? Og Hovlands automatiske fraværsassistent er en sjarmerende mester i hverdagsfilosofiske problemstillinger. Manusfrustrasjon luftes også, eksempelvis omkring oppkast i tekster. Boka står ganske støtt alene, men definitivt best som et fiffig supplement til lesere som er glad i Hovlands forfatterskap for øvrig. Konklusjon etter endt lesning: Hovland er en skikkelig bra kar, og jeg ønsker meg e-post fra ham minst én gang i uken.
Skal man lage bok av e-posten sin også nå? Ja, det må man gjerne, hvis man heter Ragnar Hovland!